次韵和人咏酴醾
作者：蘇轍
朝代：宋

paragraphs: 蜀中酴醾生如積，開落春風山寂寂。
已憐正發香晻曖，猶愛未開光的皪。
半垂野水弱如墜，直上長松勇無敵。
風中娜娜應數丈，月下煌煌真一色。
故園聞道開愈繁，老人自恨歸無日。
百花已過春欲莫，燕坐繩床空數息。
朝來滿把得幽香，案頭亂插銅瓶濕。
一番花蕊轉頭空，誰能往問天台拾。